Okresná prokuratúra Michalovce 
Nám. Slobody 3, 071 01 Michalovce 1 	

Sp. zn. : Pv 43/12/8807	Michalovce, 21.3.2012
EEČ : 2-66-75-2012

U Z N E S E N I E

Trestná vec:	obvinená XXXXX  
Prečin:	krádež podľa § 212 odsek 2 písmeno e Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Michalovce
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Skutková veta:
v období najmenej od 15.6.2011 do 29.11.2011 na odbernom mieste v rodinnom dome č. 226 v obci XXXXX neoprávnene odoberala elektrickú energiu tým spôsobom, že v elektromerovom rozvádzači umiestnenom na múre rodinného domu sa elektromer nenachádzal, prívodové a vývodové vodiče, ktoré sú určené na zapojenie do svorkovnice elektromera boli spojené na priamo bez merania, čím takto podľa odborného vyjadrenia č. 7/2012 znalca z odboru elektrotechniky XXXXX neoprávnene odobrala elektrickú energiu v množstve najmenej 919 kWh a poškodenej spoločnosti XXXXX XXXXX spôsobila škodu najmenej vo výške 72,09 €, 

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materialu nevyplýva potreba uložiť obvinenej v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením povereného príslušníka PZ, OR PZ v Michalovciach, OO PZ Vinné pod č. ORP-23/ZŠ-MI-2012 zo dňa 12.01.2012 bolo podľa § 199 ods. 1 Tr. poriadku začaté trestné stíhanie a súčasne podľa § 206 ods. 1 Tr. poriadku vznesené obvinenie XXXXX pre prečin krádeže podľa § 212 ods. 2 písm. e) Tr. zákona na tom skutkovom základe, ako je uvedené vo výroku citovaného uznesenia.

Obvinená XXXXX je trestne stíhaná pre prečin krádeže podľa § 212 ods. 2 písm. e) Tr. zákona, za ktorý možno uložiť trest odňatia slobody až na dva roky, teda trest, ktorého horná hranica neprevyšuje 5 rokov.
	
Obvinená sa k trestnému činu priznala, súhlasila s podmienečným zastavením trestného stíhania, za posledných 10 rokov bola 1-krát súdne trestaná, pričom sa na ňu hľadí, akoby nebola odsúdená. Obvinená je z miesta trvalého bydliska hodnotená kladne.

Z obsahu vyšetrovacieho spisu je zrejmé, že obvinená dňa 19.01.2012 uhradila poškodenej spoločnosti škodu vo výške 1603,38 €, teda v plnom rozsahu, tak ako bola vyčíslená poškodeným, čo je preukázané oznámením poškodeného o úhrade a príjmovým dokladom (č.l. 30-31 vyš. spisu).

Z týchto dôvodov vzhľadom na osobu obvinenej, okolnosti prípadu, závažnosť trestnej činnosti a jej následok, možno takéto rozhodnutie považovať za dostačujúce.
	
Obvinená tak splnila všetky zákonné podmienky uvedené v ust. § 216 ods. 1 Tr. por. na podmienečné zastavenie trestného stíhania.
	
Podľa § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, nahradil škodu, ak bola činom spôsobená, alebo s poškodeným o jej náhrade uzavrel dohodu, alebo urobil iné potrebné opatrenia na jej náhradu a vzhľadom na osobu obvineného s prihliadnutím na jeho doterajší život a na okolnosti prípadu možno  takéto rozhodnutie považovať za dostačujúce.
	
Vzhľadom na uvedené bolo potrebné rozhodnúť tak, ako je to uvedené vo výroku tohto uznesenia.

Skúšobná doba začína plynúť právoplatnosťou uznesenia o podmienečnom zastavení trestného stíhania. Ak obvinená v skúšobnej dobe bude viesť riadny život a vyhýbať sa protiprávnemu konaniu, rozhodnem, že sa osvedčila. Inak rozhodnem, a to i počas skúšobnej doby, že sa v trestnom stíhaní pokračuje.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Tomáš Župík
prokurátor